1. ปัจจัยความเสี่ยง

  1. ความเสี่ยงในการประกอบธุรกิจ

  การเกิดโรคระบาดในสัตว์

การดำเนินธุรกิจการเลี้ยงสัตว์นั้น มีโอกาสที่จะเกิดโรคระบาดในสัตว์ได้
ซึ่งสาเหตุมาจากปัจจัยภายนอกและปัจจัยภายใน
ในส่วนของปัจจัยภายในบริษัทสามารถลดความเสี่ยงในการเกิดโรคระบาดได้
โดยใช้วิธีการบริหารการจัดการ ซึ่งปัจจุบันบริษัท จีเอฟพีที จำกัด (มหาชน)
ได้มีระบบการเลี้ยงไก่ที่ทันสมัย เป็นระบบฟาร์มปิด
และมีมาตรการดูแลป้องกันไม่ให้เกิดโรคระบาดในฟาร์มเลี้ยงไก่ของบริษัท
รวมทั้งมีระบบสุขาภิบาลที่ดี ทำให้ลดอัตราความเสี่ยงในการเกิดโรคระบาดได้

สำหรับสถานการณ์การเกิดโรคระบาดไข้หวัดนกในช่วง 2-3 ปีที่ผ่านมา
บริษัทมีระบบการบริหารการจัดการที่ดี ทำให้ไม่มีการเกิดโรคไข้หวัดนกระบาดในฟาร์มของบริษัทเลย
อย่างไรก็ตาม บริษัทได้รับผลกระทบทางอ้อมจากการเกิดโรคระบาดไข้หวัดนกในไทย
ส่งผลกระทบต่ออุตสาหกรรมโดยรวม
และส่งผลกระทบต่อความสามารถในการทำกำไรและรายได้ของบริษัท

บริษัทพึ่งพาลูกค้าหรือผู้จัดจำหน่ายรายใหญ่หรือน้อยราย

บริษัท ฟาร์มกรุงไทย จำกัด ซึ่งเป็นบริษัทย่อย ประกอบธุรกิจผลิตลูกไก่เนื้อและลูกไก่ไข่
โดยเฉพาะลูกไก่เนื้อ บริษัทต้องพึ่งพิงลูกค้ารายใหญ่เพียง 2 ราย คือ บริษัท เอ็ม.เค.เอส. ฟาร์ม
จำกัด และบริษัท กรุงไทยอาหารสัตว์ จำกัด (มหาชน) โดยมียอดซื้อลูกไก่ในสัดส่วนที่สูงคือ
607.66 ล้านบาท หรือประมาณร้อยละ 7.37 ของรายได้รวมตามงบการเงินรวม อย่างไรก็ตาม
บริษัทคาดว่าคงไม่มีปัญหากับลูกค้ารายนี้ เนื่องจากบริษัทมีผู้ถือหุ้นรายใหญ่เป็นผู้ถือหุ้นกลุ่มเดียวกัน

บริษัท เอ็ม.เค.เอส. ฟาร์ม จำกัด ซึ่งเป็นบริษัทย่อย ประกอบธุรกิจเลี้ยงไก่เนื้อ
บริษัทพึ่งพิงลูกค้ารายใหญ่เพียงรายเดียวคือ บริษัท จีเอฟพีที จำกัด (มหาชน) ซึ่งมียอดซื้อสินค้าในปี
2550 ประมาณ 2,673 ล้านบาท คิดเป็นร้อยละ 33.54 ของรายได้รวมตามงบการเงินรวม
อย่างไรก็ตาม บริษัทคาดว่าคงไม่มีปัญหากับลูกค้ารายนี้
เนื่องจากลูกค้ารายนี้เป็นบริษัทแม่ซึ่งมีผู้บริหารกลุ่มเดียวกัน

บริษัท กรุงไทยอาหารสัตว์ จำกัด (มหาชน) ซึ่งเป็นบริษัทย่อย ประกอบธุรกิจผลิตอาหารสัตว์
ในส่วนของอาหารไก่ บริษัทพึ่งพิงลูกค้ารายใหญ่ซึ่งเป็นบริษัทที่เกี่ยวข้องกัน คือ บริษัท
เอ็ม.เค.เอส. ฟาร์ม จำกัด และบริษัท ฟาร์มกรุงไทย จำกัด ในปีที่ผ่านมานี้ ทั้งสองบริษัท
มียอดสั่งซื้ออาหารไก่เป็นจำนวนเงิน 2,247 ล้านบาท หรือคิดเป็นร้อยละ 27.28
ของรายได้รวมตามงบการเงินรวม หากบริษัทต้องสูญเสียลูกค้า 2 รายนี้ จะมีผลต่อรายได้ของบริษัท
ถ้าบริษัทไม่สามารถหาลูกค้ามาทดแทนได้ อย่างไรก็ตาม บริษัทคาดว่าคงไม่มีปัญหากับลูกค้าทั้ง 2
รายนี้ เนื่องจากผู้ถือหุ้นรายใหญ่เป็นผู้ถือหุ้นกลุ่มเดียวกัน

บริษัท จีเอฟ ฟูดส์ จำกัด ซึ่งเป็นบริษัทย่อย ประกอบธุรกิจผลิตและจำหน่ายอาหารแปรรูปในประเทศ
บริษัทต้องสั่งซื้อเนื้อไก่เพื่อนำมาผลิตสินค้า บริษัทต้องพึ่งพาผู้จัดจำหน่ายเพียงรายเดียวคือ บริษัท
จีเอฟพีที จำกัด (มหาชน) ซึ่งเป็นบริษัทแม่ ยอดสั่งซื้อเนื้อไก่คิดเป็นมูลค่า 116 ล้านบาท
หรือคิดเป็นร้อยละ 1.41 ของรายได้รวมตามงบการเงินรวม
หากบริษัทต้องสูญเสียผู้จัดจำหน่ายรายนี้ จะมีผลกระทบต่อต้นทุนการผลิตของบริษัท อย่างไรก็ดี
บริษัทคาดว่าคงไม่มีปัญหากับผู้จัดจำหน่ายรายนี้ เนื่องจากผู้จัดจำหน่ายรายนี้เป็นบริษัทแม่
และผู้ถือหุ้นรายใหญ่ของทั้ง 2 บริษัท เป็นผู้ถือหุ้นกลุ่มเดียวกัน

บริษัทพึ่งพิงตลาดสินค้าที่มีข้อจำกัด

ในปี 2550 สาเหตุการแพร่ระบาดโรคไข้หวัดนกในไทย
ทำให้บริษัทสามารถส่งออกได้เฉพาะเนื้อไก่ปรุงสุกเท่านั้น ตลาดญี่ปุ่นซึ่งเป็นตลาดหลัก
บริษัทส่งออกถึงร้อยละ 53 ซึ่งมีมูลค่าประมาณ 549 ล้านบาท หรือคิดเป็นร้อยละ 6.66
ของรายได้รวมตามงบการเงินรวมของบริษัท และตลาดยุโรปซึ่งเป็นตลาดรอง
ได้มีการเปลี่ยนแปลงวิธีการนำเข้าโดยใช้ระบบโควต้า โดยเริ่มใช้ตั้งแต่วันที่ 1 กรกฎาคม 2550
เป็นต้นไป ประเทศไทยได้รับโควต้าในการส่งออกไก่สุกเป็นจำนวน 160,033 ตัน ในปี 2550
บริษัทส่งออกคิดเป็นร้อยละ 44 ซึ่งมีมูลค่าประมาณ 449 ล้านบาท หรือคิดเป็นร้อยละ 5.45
ของรายได้รวมตามงบการเงินรวมของบริษัท

จากการพึ่งพิงตลาดของประเทศญี่ปุ่นและสหภาพยุโรปในสัดส่วนที่สูงนี้เอง
ทำให้การดำเนินธุรกิจของบริษัท
อาจได้รับผลกระทบจากการเปลี่ยนแปลงนโยบายทางการค้าของกลุ่มประเทศดังกล่าว เช่น
การเพิ่มอัตราภาษีขาเข้า การเพิ่มมาตรการด้านสุขอนามัย
รวมทั้งการกำหนดมาตรฐานการนำเข้าให้สูงขึ้น การเปลี่ยนแปลงปัจจัยดังกล่าว
อาจมีผลกระทบต่อต้นทุนการผลิต ยอดขายสินค้า
และความสามารถในการทำกำไรในอนาคตของบริษัทอย่างมีนัยสำคัญ
การที่จะเปิดตลาดใหม่หรือขยายตลาดไปยังประเทศอื่น อาจไม่สามารถกระทำได้ง่าย
หรืออาจจะต้องใช้ระยะเวลานาน เนื่องจากแต่ละประเทศกำหนดมาตรฐานการนำเข้าต่างกัน

  2. ความเสี่ยงเกี่ยวกับการผลิต

วัตถุดิบมีราคาผันแปรไปตามราคาซื้อขายของตลาดโลก

บริษัทย่อยซึ่งประกอบธุรกิจด้านผลิตอาหารสัตว์
ได้รับผลกระทบอย่างมากจากราคาวัตถุดิบที่ผันแปรไปตามราคาซื้อขายในตลาดโลก
โดยเฉพาะในช่วงปี 2550 นี้
ราคาวัตถุดิบที่ใช้ในการผลิตอาหารสัตว์มีการปรับราคาสูงขึ้นอย่างต่อเนื่อง
เนื่องจากข้าวโพดและกากถั่วเหลืองซึ่งเป็นวัตถุดิบที่สำคัญที่ใช้ในการผลิตอาหารสัตว์
สามารถนำไปผลิตน้ำมันไบโอดีเซลได้
ทำให้วัตถุดิบมีการปรับราคาสูงส่งผลกระทบต่อต้นทุนการเลี้ยงไก่

  3. ความเสี่ยงด้านการบริหารและการจัดการ

บริษัทมีผู้ถือหุ้นรายใหญ่ถือหุ้นมากกว่าร้อยละ 50

ณ. วันที่ 31 ธันวาคม 2550 กลุ่มตระกูลศิริมงคลเกษม ถือหุ้นในบริษัทคิดเป็นร้อยละ 60
ของจำนวนหุ้นที่จำหน่ายได้แล้วทั้งหมดของบริษัท
ซึ่งทำให้กลุ่มศิริมงคลเกษมสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

  4. ความเสี่ยงด้านการเงิน

ณ. วันที่ 31 ธันวาคม 2550 บริษัท จีเอฟพีที จำกัด (มหาชน) และบริษัทย่อย
ไม่มีเงินกู้ยืมที่เป็นสกุลเงินตราต่างประเทศ
แต่มีความเสี่ยงทางด้านการเงินที่เกิดจากการสั่งซื้อวัตถุดิบจากต่างประเทศ
และการขายสินค้าเป็นสกุลเงินตราต่างประเทศ บริษัทฯ
ได้มีนโยบายป้องกันความเสี่ยงจากอัตราแลกเปลี่ยน
จึงได้ทำสัญญาซื้อขายเงินตราต่างประเทศล่วงหน้าไว้ กับสถาบันการเงินหลายแห่ง
(โปรดดูรายละเอียดในหมายเหตุประกอบงบการเงินข้อ 27 และข้อ 28)

  5. ความเสี่ยงเกี่ยวกับการเสนอขายหลักทรัพย์

-ไม่มี-